বিশ্ববাংলার হয়ে সওয়াল করতে গিয়ে এবারে আরও চাপে পড়তে পারেন রাজ্যের দুই সিনিয়র আইএএস অফিসার। এবার সরাসরি চিঠি লিখে ওই দুই অফিসারের বিরুদ্ধে নরেন্দ্র মোদীর কাছে অভিযোগ দায়ের করলেন বিজেপি রাজ্য সভাপতি দিলীপ ঘোষ। তাঁর অভিযোগ, দুই আমলাই বিভ্রান্তিকর তথ্য পেশ করেছেন।

দিলীপ ঘোষের লেখা চিঠি। 
গত ১০ নভেম্বর রানি রাসমণি রোডের সভা থেকে বিশ্ববাংলা লোগোর মালিকানা অভিষেক বন্দ্যোপাধ্যায়ের বলে দাবি করেন মুকুল রায়। কিছুক্ষণের মধ্যেই রাজ্য সরকারের হয়ে মুখ খোলেন রাজ্যের স্বরাষ্ট্র সচিব অত্রি বন্দ্যোপাধ্যায় এবং ক্ষুদ্র ও মাঝারি শিল্প দফতরের সচিব রাজীব সিংহ।

এই বিষয়ে অন্যান্য খবর

রাস্তার উপর খুন তৃণমূল পুরপ্রধান! নেপথ্যে কি গোষ্ঠীদ্বন্দ, হুগলিতে আতঙ্ক


এর আগে মুকুল রায়ও দুই আইএএস অফিসারের বিরুদ্ধে রাজ্যপালের কাছেও একই ধরনের অভিযোগ দায়ের করেছিলেন। এবার প্রধানমন্ত্রীর দ্বারস্থ হলেন রাজ্য বিজেপি নেতৃত্ব। দিলীপের অভিযোগ, ‘বিশ্ববাংলা’ লোগোর সম্পূর্ণ মালিকানা পশ্চিমবঙ্গ সরকারের হাতে রয়েছে বলে ওই দুই আমলা যে দাবি করেছেন, তা সম্পূর্ণ মিথ্যে। শুধু তাই নয়, একজন রাজনৈতিক নেতার তোলা অভিযোগের পাল্টা হিসেবে দুই আইএএস অফিসার কীভাবে এমন বিভ্রান্তিকর তথ্য তুলে ধরে রাজ্য সরকারকে ক্লিন চিট দিলেন, তা তদন্ত করে দেখার জন্য প্রধানমন্ত্রীকে লেখা চিঠিতে দাবি করেছেন দিলীপ ঘোষ। 
ইতিমধ্যেই এই চিঠি দিল্লির উদ্দেশ্যে পাঠানো হয়েছে। ‘বিশ্ববাংলা’ বিতর্কে দুই আইএএস অফিসারের বিরুদ্ধে কড়া ব্যবস্থার দাবি তুলে আদতে মমতা বন্দ্যোপাধ্যায়ের উপরেই চাপ বাড়াতে চাইছেন বিজেপি রাজ্য সভাপতি। এখন দেখার, সত্যিই কেন্দ্রীয় সরকারের পক্ষ থেকে বিজেপি রাজ্য সভাপতির এই চিঠিকে কতটা গুরুত্ব দেওয়া হয়।